Лир гъуэгу тохьэ
Горький Максим и цIэр зезыхьэ Урыс драмэ театрым игъэува «Король Лир» спектаклыр Шэшэн Республикэм щигъэлъэгъуащ.
Грознэ къалэм щыпсэухэр мы театрым и лэжьыгъэм фIыуэ щыгъуазэщ икIи пщIэрэ гулъытэшхуэрэ къыхуащIу сыт щыгъуи ирагъэблагъэ. Къалэм и сценэ нэхъыфI дыдэрщ, Лермонтов Михаил и цIэр зезыхьэ Урыс къэрал драмэ театрым ейрщ, ди артистхэм зыкъыщагъэлъэгъуар.
Шекспир Уильям и «Король Лир» пьесэм къытращIыкIа спектаклыр Къэбэрдей-Балъкъэрым и цIыхухэм икъукIэ ягу ирихьащ, ди гугъэщ дунейпсо классикэ драматургием щыщ а лэжьыгъэр Шэшэнми щызэхащIыкIауэ.
Спектаклым и режиссер, Урысейм гъуазджэхэмкIэ щIыхь зиIэ и лэжьакIуэ Теувэж СулътIан и гулъытэр нэхъыбэу зылъигъэсар пащтыхь Лир езым къыщыщIа гукъутэрщ, фIыщIэмыщI пхъум ар щхьэлажьэ зэрищIарщ. Роль нэхъыщхьэр абы щегъэзащIэ театрым и артист Iусен Олег. Iуэхур щекIуэкIыр курыт лIэщIыгъуэм щыIа уардэунэхэм хуэдэрщ, зэман ткIийм и теплъэр ди нэгу къы-щIэзыгъэхьар Къэбэрдей-Балъкъэрым гъуазджэхэмкIэ щIыхь зиIэ и лэжьакIуэ, сурэтыщI Щхьэцэ Владимирщ. Актерхэм я щыгъыныгъуэ дахэхэми, Кузьмина Жаннэ и эскизхэм театрым и дэрбзэрхэм къытращIыкIахэм, а лъэхъэнэм «укъыщагъэхутэ».
ГЕРАСИМОВЭ Риммэ.
